钦定古今图书集成/明伦汇编/宫闱典/第043卷 > 《淳熙十六年皇后册宝二十六》同前
## 钦定古今图书集成/明伦汇编/宫闱典/第043卷 > 《淳熙十六年皇后册宝二十六》同前

皇帝升坐乾安

乾位既正，坤斯顺承。日丽于天，月斯愬明。惟帝受命，
惟帝并登。黼扆尊临，典册是行。

册宝入门正安

迺协良辰，维春之宜。迺诏近弼，来汝相仪。九门洞开，
文物华辉。《声诗》载歌，于以侑之。

册宝出门正安

有玺范金，有册镂琼。汝使汝介，持节以行。礼始文德，
达于穆清。是恪是虔，依我和声

皇帝降坐乾安

鼓钟喤喤，磬筦锵锵。剑佩充庭，济济洋洋。礼典告备，
皇心乐康。于万斯年，受福无疆。

穆清殿受册宝，皇后出阁，《坤安》

懿范柔容，如月斯辉。驾厥翟辂，被以袆衣。九御从之，
如云祁祁。典册是承，心焉肃祗。

册宝入门宜安

华榱璧珰，有馨椒殿。备物来陈，多仪式焕。曰册曰《宝》，
是刻是瑑。并举以行，皇矣懿典。

皇后降殿承安

袆褕盛服，有恪其容。是陟是降，相以尚宫。金殿玉阶，
聿来于中。展诗应律，载咏《肃雍》。

皇后受册宝成安

帝有显命，禀于亲慈。后德克承，拜而受之。人伦既正，
王化是基。亿载万年，永祚坤仪。

皇后升坐和安

“帝庆三宫，膺受宝册。”御于中闱，载欣载惕。迺敷阴教，
迺明内则。翼翼鱼贯，罔不承式。

内命妇入门惠安

《掖庭颁官》，于位有四。嘒彼小星，抚以德惠。熙焉如春，
育焉如地。庆礼聿成，靡弗咸喜。

外命妇入门咸安

鱼轩鼎来，象服是宜。班于内庭，率礼惟祗。化以妇道，
时惟母仪。是庆是类，于胥乐兮。

皇后降坐徽安

正位长秋，容典备矣。“王假有家”，人伦至矣。“俪极伣天”，
多受祉矣。蛰蛰螽斯，宜孙子矣。

皇后归阁泰安

维天佑宋，盛事相仍。崇号三宫，甫兹浃辰。肇正中闱，
缛礼载陈。邦家之庆，旷古无伦。

皇帝升坐乾安

乾健坤顺，群生首资。日常月升，四时叶熙。帝嗣天历，
后崇母仪。黼黻承晖，王化是基。

使副入门正安

熛阙蟺蜎，璧门云龙。烈文维辅，翊奉有容。典章煇明，
彝度肃雍。蒇时褥仪，登于璿宫。

册宝出门正安

金晶丽辉，璧叶含春。赞夏之翼，绎虞之嫔。乐序《韶》亮，
礼文藻新。辟公相成，物采彬彬。

皇帝降坐乾安

帟旒云舒，金秀充庭。璇卫銮华，蒨佩垂。皇容熙备，
柔仪顺承。三宫齐懽，万福昭膺。

皇后出阁坤安

骖翟崇容，袆鞠陈衣。戾止兰殿，夙兴椒闱。淑正。宣华，
粹明腾煇。钦若有承，嗣音之徽。

册宝入门宜安

袆帟流光，庆祥增衍。编玉镂德，螭金溢篆。粹猷藻黻，
徽文华显。《二南》声诗，于时昭阐。

皇后降殿承安

翚珩焕采，趋节风《韶》。陟降墄陛，奉将英瑶。辟道承薰，
嫔仪扬翘。是敬是祗，德音孔昭。

皇后受册宝成安

帝奉太室，后仪成之。帝养三宫，后志承之。德如《关雎》，
盛如《螽斯》。宜君宜王，百世本支。

皇后升坐和安

肃肃壸彝，雍雍阴教。险诐自防，警戒是效。中闱端委，
列御胥告。其思辅顺，永翼帝孝。

内命妇入门惠安

天子九嫔，王宫六寝。有煜令仪，载秩华品。福履绥将，
节用躬俭。矢其德音，于以来谂。

外命妇入门咸安

《象服》之文，《鹊巢》之风。化以“妇道，觐于内宫。采𬞟涧滨，
采藻涧中。夙夜在公，赞彼累功。”

皇后降坐和安

光佑晏宁，惠慈燕喜。寿仁并崇，家邦均祉。懿文交举，
壸册嗣美。维亿万年，爱敬惟似。

皇后归阁泰安

天心仁佑，坤德世昭。灼有慈范，著于累朝。俭以赞虞，
勤以承尧。是用则效，共励夙宵。